પધરામણી પૂર્ણ કરી સ્નેહભીના સ્વામીશ્રીએ અંતરની ઇચ્છાને વ્યક્ત કરી, 'મારે સંતનિવાસમાં જવું છે.' અમે પાંચેય સંતો નીચે જ હતા, સ્વામીશ્રીને વિનંતીના સૂરમાં સમજાવ્યું : 'બાપા! દાદર ખૂબ સાંકડો છે, આપને ખુરશી દ્વારા ચઢાવી શકાય તેવી વ્યવસ્થા થઈ શકે તેમ નથી. વળી, અમે તો દરરોજ આખો દિવસ આપના ઉતારે લાભ લઈએ જ છીએ, તેથી આપ આ કષ્ટ ન ઉઠાવો તો સારું. એવી અમારી વિનંતી છે.' પરંતુ સ્વામીશ્રીએ અંતર્યામીપણે અમારી અવ્યક્ત ઇચ્છાને નિહાળી હશે તેથી આવવાનો આગ્રહ રાખ્યો. સેવક સંતોની સહાયથી કષ્ટપૂર્ણ રીતે દાદર ચઢી સંતનિવાસને પાવન કર્યો.